CELEX: 32018R0063
Language: sl
Date: 2017-09-26 00:00:00
Title: Delegirana uredba Komisije (EU) 2018/63 z dne 26. septembra 2017 o spremembi Delegirane uredbe (EU) 2017/571 o dopolnitvi Direktive 2014/65/EU Evropskega parlamenta in Sveta v zvezi z regulativnimi tehničnimi standardi o dovoljenju, organizacijskih zahtevah in objavi poslov za izvajalce storitev sporočanja podatkov (Besedilo velja za EGP. )

17.1.2018   
               
               
                  SL
               
               
                  Uradni list Evropske unije
               
               
                  L 12/2
               
            DELEGIRANA UREDBA KOMISIJE (EU) 2018/63
      z dne 26. septembra 2017
      o spremembi Delegirane uredbe (EU) 2017/571 o dopolnitvi Direktive 2014/65/EU Evropskega parlamenta in Sveta v zvezi z regulativnimi tehničnimi standardi o dovoljenju, organizacijskih zahtevah in objavi poslov za izvajalce storitev sporočanja podatkov
      (Besedilo velja za EGP)
      EVROPSKA KOMISIJA JE –
      ob upoštevanju Pogodbe o delovanju Evropske unije,
      ob upoštevanju Direktive 2014/65/EU Evropskega parlamenta in Sveta z dne 15. maja 2014 o trgih finančnih instrumentov ter spremembi Direktive 2002/92/ES in Direktive 2011/61/EU (1) ter zlasti člena 65(8)(c) Direktive,
      ob upoštevanju naslednjega:
      
                  (1)
               
               
                  Delegirana uredba Komisije (EU) 2017/571 (2) določa organizacijske zahteve za izvajalce storitev sporočanja podatkov, vključno s ponudniki stalnih informacij za lastniške instrumente. Ker so podrobnosti o sistemih objav za stalne informacije za nelastniške instrumente, kot so obveznice, strukturirani finančni produkti, pravice do emisij in izvedeni finančni instrumenti, tesno povezane z določbami Delegirane uredbe (EU) 2017/571, je primerno v isti delegirani uredbi opredeliti tudi obseg stalnih informacij za nelastniške instrumente ter torej spremeniti Delegirano uredbo (EU) 2017/571.
               
            
                  (2)
               
               
                  Da bi vzpostavili okvir, ki zagotavlja poslovne spodbude za vodenje stalnih informacij za nelastniške instrumente, bi moralo biti CTP dovoljeno, da vodijo stalne informacije, ki zajemajo le enega ali pa več razredov sredstev.
               
            
                  (3)
               
               
                  CTP bi morali zagotoviti, da objavljajo zahtevane informacije o poslih, ki zajemajo vsaj 80 % skupnega obsega in števila poslov, ki so jih za vsak zadevni razred sredstev v predhodnih šestih mesecih objavili sistemi odobrenih objav in mesta trgovanja. Ta pristop zagotavlja, da CTP objavljajo informacije, ki so pomembne z vidika uporabnika, ter se hkrati izognejo visokim stroškom, ki nastanejo z vključitvijo vseh informacij, ki jih objavijo vsi APA in vsa mesta trgovanja.
               
            
                  (4)
               
               
                  CTP bi morali imeti na voljo dovolj časa, da dosežejo količnike kritja, ki jih določa ta uredba, če morajo svojemu toku podatkov dodati nova mesta trgovanja in APA.
               
            
                  (5)
               
               
                  Zaradi skladnosti in nemotenega delovanja finančnih trgov morajo določbe v zvezi s ponudniki stalnih informacij o nelastniških instrumentih in nacionalne določbe o prenosu Direktive 2014/65/EU veljati od istega dne. Za zagotovitev nemotenega prehoda na novo ureditev je potrebno, da prvo obdobje za določitev količnikov kritja, ki jih morajo doseči ponudniki stalnih informacij, zajema obdobje, ki se začne 1. januarja 2019.
               
            
                  (6)
               
               
                  Ta uredba temelji na osnutku regulativnih tehničnih standardov, ki ga je Komisiji predložil Evropski organ za vrednostne papirje in trge (ESMA).
               
            
                  (7)
               
               
                  ESMA je opravila odprta javna posvetovanja o osnutku regulativnih tehničnih standardov, na katerem temelji ta uredba, in zaprosila za mnenje interesno skupino za vrednostne papirje in trge, ustanovljeno s členom 37 Uredbe (EU) št. 1095/2010 Evropskega parlamenta in Sveta (3).
               
            SPREJELA NASLEDNJO UREDBO:
      Člen 1
      Delegirana uredba (EU) 2017/571 se spremeni:
      
                  (1)
               
               
                  vstavi se naslednji člen 15a:
                  „Člen 15a
                  Obseg stalnih informacij za obveznice, strukturirane finančne produkte, pravice do emisij in izvedene finančne instrumente
                  1.   Ponudnik stalnih informacij (v nadaljnjem besedilu: CTP) v svoj tok elektronskih podatkov vključi podatke o enem ali več naslednjih razredov sredstev:
                  
                              (a)
                           
                           
                              obveznice, razen blaga, s katerim se trguje na borzi (v nadaljnjem besedilu: ETC), in zapisov, s katerimi se trguje na borzi (v nadaljnjem besedilu: ETN);
                           
                        
                              (b)
                           
                           
                              obveznice vrste ETC in ETN;
                           
                        
                              (c)
                           
                           
                              strukturirani finančni produkti:
                           
                        
                              (d)
                           
                           
                              listinjeni izvedeni finančni instrumenti;
                           
                        
                              (e)
                           
                           
                              obrestni izvedeni finančni instrumenti;
                           
                        
                              (f)
                           
                           
                              valutni izvedeni finančni instrumenti;
                           
                        
                              (g)
                           
                           
                              lastniški izvedeni finančni instrumenti;
                           
                        
                              (h)
                           
                           
                              izvedeni finančni instrumenti na blago;
                           
                        
                              (i)
                           
                           
                              kreditni izvedeni finančni instrumenti;
                           
                        
                              (j)
                           
                           
                              pogodbe na razlike;
                           
                        
                              (k)
                           
                           
                              izvedeni finančni instrumenti C10;
                           
                        
                              (l)
                           
                           
                              izvedeni finančni instrumenti na pravice do emisije;
                           
                        
                              (m)
                           
                           
                              pravice do emisije.
                           
                        2.   CTP v svoj tok elektronskih podatkov vključi podatke, ki so na voljo javnosti v skladu s členoma 10 in 21 Uredbe (EU) št. 600/2014, ki dosegajo oba naslednja količnika kritja:
                  
                              (a)
                           
                           
                              število poslov, ki jih objavi CTP v razredu sredstev, navedenem v odstavku 1, predstavlja najmanj 80 % skupnega števila poslov v zadevnem razredu sredstev, ki jih v obdobju ocenjevanja iz odstavka 3 v Uniji objavijo vsi APA in vsa mesta trgovanja;
                           
                        
                              (b)
                           
                           
                              obseg poslov, ki jih objavi CTP v razredu sredstev, navedenem v odstavku 1, predstavlja najmanj 80 % skupnega obsega poslov v zadevnem razredu sredstev, ki jih v obdobju ocenjevanja iz odstavka 3 v Uniji objavijo vsi APA in vsa mesta trgovanja.
                           
                        Za namene točke (b) se obseg poslov določi v skladu z mero obsega iz tabele 4 Priloge II k Delegirani uredbi Komisije (EU) 2017/583 (*1).
                  3.   CTP oceni količnike kritja iz odstavka 2 vsakih šest mesecev, in sicer na podlagi podatkov, ki zajemajo predhodnih šest mesecev. Ocenjevalna obdobja se začnejo vsako leto 1. januarja in 1. julija. Prvo obdobje zajema prvih šest mesecev leta 2019.
                  4.   CTP zagotovi, da doseže minimalne količnike kritja, določene v odstavku 2, takoj ko je to mogoče in v nobenem primeru pozneje kot:
                  
                              (a)
                           
                           
                              31. januarja koledarskega leta, ki sledi obdobju od 1. januarja do 30. junija;
                           
                        
                              (b)
                           
                           
                              31. julija koledarskega leta, ki sledi obdobju od 1. julija do 31. decembra.
                           
                        
                     (*1)  Delegirana uredba Komisije (EU) 2017/583 z dne 14. julija 2016 o dopolnitvi Uredbe (EU) št. 600/2014 Evropskega parlamenta in Sveta o trgih finančnih instrumentov v zvezi z regulativnimi tehničnimi standardi o zahtevah glede preglednosti za mesta trgovanja in investicijska podjetja v zvezi z obveznicami, strukturiranimi finančnimi produkti, pravicami do emisij in izvedenimi finančnimi instrumenti (UL L 87, 31.3.2017, str. 229).“;"
						
               
            
                  (2)
               
               
                  člen 21 se nadomesti z naslednjim:
                  „Člen 21
                  Začetek veljavnosti in uporaba
                  Ta uredba začne veljati dvajseti dan po objavi v Uradnem listu Evropske unije.
                  Uporablja se od 3. januarja 2018.
                  Vendar se člen 15a(4) uporablja od 1. januarja 2019, členi 14(2), 15(1), (2) in (3) ter 20(b) pa od 3. septembra 2019.“
               
            Člen 2
      Začetek veljavnosti in uporaba
      Ta uredba začne veljati dvajseti dan po objavi v Uradnem listu Evropske unije.
      
         Ta uredba je v celoti zavezujoča in se neposredno uporablja v vseh državah članicah.
         V Bruslju, 26. septembra 2017
         
            
               Za Komisijo
            
            
               Predsednik
            
            Jean-Claude JUNCKER
         
      
      
         (1)  UL L 173, 12.6.2014, str. 349.
      
         (2)  Delegirana uredba Komisije (EU) 2017/571 z dne 2. junija 2016 o dopolnitvi Direktive 2014/65/EU Evropskega parlamenta in Sveta v zvezi z regulativnimi tehničnimi standardi o dovoljenju, organizacijskih zahtevah in objavi poslov za izvajalce storitev sporočanja podatkov (UL L 87, 31.3.2017, str. 126).
      
         (3)  Uredba (EU) št. 1095/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski organ za vrednostne papirje in trge) in o spremembi Sklepa št. 716/2009/ES ter razveljavitvi Sklepa Komisije 2009/77/ES (UL L 331, 15.12.2010, str. 84).